Ældreplejen er i et projekt kommet mere i system - og det giver anledning til færre liggesår og langt mindre fejlmedicinering.

178 dage er gået uden et eneste såkaldt tryksår - også kaldet liggesår - hos beboerne på korttidsafsnittet på plejecenter Højgården i Farsø. - Det er jo vigtigt for, at de får en god søvn, og for at de ikke får trykmærker rundt omkring på kroppen, forklarer social- og sundhedsassistent Tinne Bryder. Tryksårerne er undgået ved at ændre vaner og arbejdsgange omkring beboernes pleje, kost og aflastning i sengen. Koordinerende sygeplejerske på korttidsafsnittet Jane Odgaard Svenstrup har været med i projektet. - Vi har faktisk en metode, der hedder HUSK. Vi kigger på hud, vi kigger på underlag, vi kigger på stillingen, og vi kigger på kosten. Det er sådan et lommekort personalet har, fortæller Jane Odgaard Svenstrup. I indslaget herunder kan du se, hvordan det er lykkedes at mindske fejl og sår. Plejecenter Højgården i Farsø har været med i det landsdækkende projekt "I Sikre Hænder". En indsats målrettet en bedre ældrepleje. - Vi lavede den her indsats for at systematisere vores arbejdsgange i den daglige personlige pleje, nu har vi haft 178 dage uden tryksår lige præcis i dag, smiler Jane Odgaard Svenstrup. Erfaringerne skal deles Plejecenter Kærbo i Ranum er også med i det landsdækkende projektet. Her har de gjort en særlig indsats for at stoppe fejlmedicinering. Tidligere havde de mellem to og tre tilfælde om ugen. Nu har de rundet 200 dage uden en eneste medicinfejl, der kræver lægekontakt. - Det har jo betydet, at der kommer ro på medicindoseringen. Der er styr på medicinen, og vi laver ikke fejl. Det er da super dejligt at vide herude på Kærbo, påpeger sygeplejerske Bente Andersen De to plejecentre i Vesthimmerlands Kommune, skal nu i gang med at dele deres erfaringer, så endnu flere ældre kan få gavn af at komme i sikre hænder. - Vi vil gerne sælge de her gode arbejdsgange til resten af organisationen i kommunen. Der er en opgave i at få det spredt til til plejecentrene og hjemmeplejen her i Vesthimmerland, siger den koordinerende sygeplejerske Jane Odgaard Svenstrup. Projektet "I Sikre Hænder" har kørt i nu 10 år på landsplan, og i alt 33 kommuner har været med. Ud over Vesthimmerland i denne omgang, så har Mariagerfjord og Thisted kommuner også tidligere været en del af "I Sikre Hænder."